VÝZVA NA KOSENIE ZABURINENÝCH POZEMKOV 
Vážení majitelia zaburinených, nepokosených a neupravených pozemkov, vážení obyvatelia!
Obec Rovné Vás v y z ý v a na starostlivosť o svoje nehnuteľnosti, v tomto prípade na vykosenie zaburinených pozemkov. 

Vzhľadom na veľký počet pozemkov, kde burina dorastá do značných výšok, semenia sa na nej rastliny, ktorých výtrusy a semená sa šíria do okolia a znehodnocujú priľahlé pozemky, vyzývame vás týmto k odstráneniu nežiaduceho stavu. Veľkým rizikom zaburinenia je aj šírenie semien alergénov, často inváznych rastlín, ktoré najmä našim najmenším a starším občanom spôsobujú veľké zdravotné riziká. Okrem toho na takýchto pozemkoch je zvýšené nebezpečenstvo vzniku požiarov. 

Prikladáme Vám informácie o povinnosti udržiavať vaše nehnuteľnosti. Nedodržiavaním týchto pravidiel sa dopúšťate porušenia zákona a hrozia vám sankcie. 

Zákon č. 220/2004 Z.z. o ochrane a využívaní poľnohospodárskej pôdy a o zmene zákona č. 245/2003 Z.z. o integrovanej prevencii a kontrole znečisťovania životného prostredia a o zmene a doplnení niektorých zákonov ukladá podľa § 3ods.1 písm. b) vlastníkom, nájomcom a správcom poľnohospodárskej pôdy povinnosť predchádzať výskytu a šíreniu burín na neobrábaných pozemkoch. 

V zmysle zákona č. 193/2005 Z.z. o rastlinolekárskej starostlivosti a zákona č. 543/2002 Z.z. o ochrane prírody a krajiny – každý je povinný zo zákona chrániť prirodzené funkcie poľnohospodárskej pôdy, ktorá je nezastupiteľnou zložkou životného prostredia. 

Aby sa zabránilo nežiaducemu stavu, žiadame vlastníkov (užívateľov) poľnohospodárskych i nepoľnohospodárskych pozemkov na dodržiavanie citovaných zákonných ustanovení a realizáciu opatrení proti šíreniu burín, príp. inváznych rastlín a náletových drevín, čo spočíva najmä v pravidelnom udržiavaní trávnatých plôch ich kosením v čase pred kvitnutím, (najmenej 2 x do roka v termínoch apríl – jún a september), čím sa zabráni ďalšiemu šíreniu burín a škodcov. 

Na tie pozemky, ktoré sú zaburinené a nebudú udržiavané, môže podať ktorýkoľvek občan podnet na príslušný orgán ochrany poľnohospodárskej pôdy – Okresný úrad Rimavská Sobota, pozemkový a lesný odbor na začatie konania vo veci nedodržiavania platných právnych predpisov. 

Za nesplnenie zákonných povinností môže byť fyzickej osobe uložená pokuta za priestupok až do výšky 330,- EUR a právnickej osobe alebo fyzickej osobe oprávnenej na podnikanie uložená pokuta až do výšky 166,- – 33 000,- EUR za jeden ha pozemku. 
 Vážení spoluobčania, vlastníci, užívatelia a správcovia pozemkov!

Svojim ľahostajným prístupom obťažujete a ohrozujete svojich priamych susedov, umožňujete šírenie hadov, hlodavcov, ôs, rozrastanie burín. Je odstrašujúce, ak niektoré pozemky v priamom intraviláne obce, v priamom zastavanom území obce v blízkosti komunikácií nie sú vykosené a obhospodarované už po viacero rokov. Pritom drvivá väčšina občanov si riadnu starostlivosť o svoje pozemky berie ako samozrejmosť, netreba ich upozorňovať.

Ďakujeme všetkým, ktorí dbajú v obci o životné prostredie, udržiavajú svoje pozemky, dbajú o čistotu a poriadok, o samozrejmý život v našej  obci.

                                                                                                       Jaroslava Ďurove
                                                                                                       starostka obce